CELEX: C2007/020/47
Language: lt
Date: 2007-01-27 00:00:00
Title: Byla T-383/06 2006 m. gruodžio 19 d. pareikštas ieškinys byloje Icuna.com prieš Parlamentą

27.1.2007   
            
            
               LT
            
            
               Europos Sąjungos oficialusis leidinys
            
            
               C 20/31
            
         2006 m. gruodžio 19 d. pareikštas ieškinys byloje Icuna.com prieš Parlamentą
   
   (Byla T-383/06)
   (2007/C 20/48)
   Proceso kalba: prancūzų
   Šalys
   
      Ieškovė: Icuna.com SCRL (Braîne-le-Château, Belgija), atstovaujama advokatų J. Windey ir P. de Bandt
   
      Atsakovas: Europos Parlamentas
   Ieškovės reikalavimai
   
               —
            
            
               Panaikinti 2006 m. gruodžio 1 d. Europos Parlamento sprendimą, kuriuo priimamas bendrovės MOSTRA pasiūlymas ir atmetamas ieškovės pasiūlymas, pateiktas konkurse EP/DGINFO/WEBTV/2006/2003.
            
         
               —
            
            
               Konstatuoti nesutartinę Bendrijos atsakomybę ir priteisti iš Europos Parlamento sumokėti ieškovei 58 700 eurų sumą, kaip žalos atlyginimą už konkurse patirtas išlaidas ir atlyginti neturtinę žalą dėl poveikio reputacijai, bei paskirti ekspertą, kuris įvertintų šią žalą.
            
         
               —
            
            
               Bet kokiu atveju, priteisti iš Europos Parlamento bylinėjimosi išlaidas šiame procese.
            
         Ieškinio pagrindai ir pagrindiniai argumentai
   Ieškovė ginčija Europos Parlamento sprendimą, kuriuo atmetamas jos pasiūlymas, susijęs su konkurso EP/DGINFO/WEBTV/2006/2003 2 dalimi: programų turinys, siekiant sukurti Europos Parlamento televizijos kanalą (1).
   Grįsdama savo ieškinį ieškovė pirmiausia nurodo akivaizdų procedūros, kurioje buvo priimtas skundžiamas sprendimas, netaisyklingumą, atsiradusį dėl akto autoriaus nekompetencijos, Finansinio reglamento (2) 101 straipsnio pažeidimo ir Reglamento Nr. 2342/2002 (3) 149 straipsnio pažeidimo.
   Be to, ieškovė tvirtina, pirma, kad Parlamentas priėmė sprendimą, prieštaraujantį 2006 m. rugpjūčio 7 d. išleistam pradiniam sprendimui, kuriuo ji paskelbta konkurso laimėtoja, nepaaiškindamas pakeitimo priežasčių ir, antra, kad skundžiamame sprendime taikyti atrankos kriterijai nebuvo tie patys, kurie buvo taikyti pirmame Parlamento sprendime, taip pat jie nebuvo apibrėžti pranešime apie konkursą. Todėl buvo pažeisti minėtame pranešime nurodyti kriterijai, vienodo požiūrio ir skaidrumo principai, bei pareiga motyvuoti.
   
      (1)  Kvietimas dalyvauti konkurse „Europos parlamento televizijos kanalas“ (OL S 87-91412, 2006).
   
      (2)  2002 m. birželio 25 d. Tarybos reglamentas (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (OL L 248, p. 1).
   
      (3)  2002 m. gruodžio 23 d. Komisijos reglamentas (EB, Euratomas) Nr. 2342/2002, nustatantis išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (OL L 357, p. 1).